Bláhová, Renáta, predsedníčka Úradu pre dohľad nad zdravotnou starostlivosťou (2023-12-20):
Ďakujem pekne, pán predseda. Vážené poslankyne, aj keď v podstate je tu len jedna, vážená pani poslankyňa, vážení poslanci, takto trošku narýchlo, ale tak improvizovane asi momentálne fungujete všetci, aj bez podkladov, takže skúsim sa v hlave zhrnúť to, čo máte v tlači, tí, čo máte k dispozícii internet, tak to zas nie je až tak zložité. Úrad je nezávislou inštitúciou zatiaľ, takže predkladá aj nezávislý rozpočet Národnej rade, ktorý vychádza z predpokladov ministerstva zdravotníctva a ministerstva financií, ktoré vychádzajú zase z prognózy pre roky ´24 až ´26. Schválila to dozorná rada úradu ako tiež nezávislý orgán, takže tento rozpočet vám na základe týchto predpokladov predkladáme. A ak budú splnené, tak aj zníženie príspevku, keďže úrad je financovaný čisto z verejného zdravotného poistenia a teda z príspevku vo výške, ktorý bol 0,45 %, sa teraz znižuje na 0,40 % zo zdravotných poistení, tak si myslíme, že, že teda napriek tomu, že to bude na knapp, tak to vieme dodržať, všetky zákonom stanovené úlohy, čo sú v podstate tri základné činnosti a piliere úradu, dohľad nad zdravotnou starostlivosťou, to asi poznáte všetci, tam pracuje asi sto ľudí a rieši sťažnosti pacientov v prípade, že sa domnievajú, že bola poskytnutá zdravotná starostlivosť nie v súlade so zákonom. Potom ide o sekciu a pracoviská súdneho lekárstva a patologickej anatómie. Tam pracuje asi dvesto ľudí. No a ten tretí pilier, asi historicky najviac zanedbávaný, ktorý sa podarilo zrovna v posledný, posledné jeden-dva roky posilniť, to je dohľad nad verejným zdravotným poistením, tam je zhruba 30 až 40 ľudí. Ten stráži veľkú časť rozpočtu verejnej správy, o ktorom zrejme budete hlasovať dnes alebo zajtra, a to je plánovaných osem miliárd eur ročne budúci rok. Takže toto je činnosť úradu. Najväčšie výdavky úradu idú pravdaže na personálne náklady. Ja teda nemám tie čísla pred sebou, ale tak zaokrúhlene na milióny, keď to mám veľmi zjednodušiť, máte v tej správe na konci takú tabuľku prehľadnú, aby sa nemiešali vlastné zdroje úradu s príjmami plánovanými úradu zo zdravotných poisťovní, takže na rok ´24 konkrétne to je zhruba 31 mil., plus ešte asi 800-tisíc príjmy z toxikológie, to sú teda nedaňové príjmy, mimo, mimo rozpočtu verejnej správy. Takže rozpočet asi v príjmoch 31,8 mil., výdavky plánované pre ten budúci rok asi o 500-tisíc nižšie, to je podľa vlastne metodiky ESA, ktorú stanovuje ministerstvo financií, čiže v súlade s tým budeme mať nejaký pár stotisícový prebytok. Projekty, ktoré, ktoré sme plánovali, zrejme reštrukturalizujeme, lebo to zníženie príspevku sa nás dotkne. V každom prípade predkladáme takto ten rozpočet s tým, že by som ešte rada apelovala, nebudem to opakovať, v podstate som asi 1. decembra, keď sa schvaľoval na vláde kompetenčný zákon koncom novembra, posielala každému poslancovi list, bude obmedzená, alebo teda už ste aj včera schválili obmedzenie nezávislosti úradu. Domnievame sa, že to nie je šťastné, lebo sme jediná inštitúcia v tejto krajine, ktorá aj keď obmedzene, ale predsa len má nejaké kompetencie vo vzťahu k tým 8 mld. verejného zdravotného poistenia. Tak myslíme si, že to nie je šťastné, lebo ak teda to celé má smerovať k tomu, že bude predseda odvolávaný ľahko, tak nebude mať kto už ani len písať o tých veciach, čo sa s naším verejným zdravotným poistením a so zdravotnými odvodmi deje. Viete, že bola pred dvadsiatimi rokmi sprivatizovaná celá časť našich zdravotných odvodov, je to unikát, dalo by sa povedať, že celosvetový, ale určite európsky, takže máme sprivatizované zdravotné odvody. Na ne mala pôvodne dohliadať Národná banka Slovenska, pán Szalay sedí v prvom rade, tak som sa dozvedela vlastne od vás, že to tak bolo na začiatku plánované. Už je dvadsať rokov po reforme, nedohliada ani Národná banka a v podstate úrad robí aspoň nejakú spravodajskú činnosť a kontroluje solventnosť, v princípe ak je podkapitalizovaná poisťovňa, už tiež nevie nič urobiť, boli tie kompetencie veľmi obmedzené. Nie je to správne. Nad ôsmimi miliardami časti verejného rozpočtu nie je dostatočná kontrola a ak úrad stratí nezávislosť, nebude už žiadna a tým pádom tá politická zodpovednosť, ak sa udeje to, čo my predpokladáme, že i keď sa podarilo zastropovať zisky zdravotných poisťovní, tá, toto, táto regulácia po devätnástich rokoch je účinná až od 1. 1. 2023, táto regulácia nezabezpečuje odliatie peňazí z nášho zdravotného poistenia na zisky vytvorené pred týmto dátumom a tam je konkrétne v jednej súkromnej zdravotnej poisťovne naakumulovaných 176 miliónov eur. Tak by som chcela poslednýkrát apelovať, keď budete schvaľovať rozpočet, skúste prijať v rámci tohoto nejaký pozmeňujúci návrh, ktorým zamedzíte, aby to navýšenie, ktoré je plánované zo zdravotného, zo zvýšenia zdravotných odvodov, budúci rok zhruba 360 miliónov, aby veľká časť z neho zase sa neodliala smerom do jedného investičného fondu, ktorý má sídlo na daňovom raji Guernsey. Takže toto je taký apel na záver, tí, čo ste ma niekedy počúvali alebo ste čítali naše správy alebo ten list, tak si to, tak si to asi vybavíte, v každom prípade rozpočet predkladáme tak, jak podľa tých kritérií a predpokladov ministerstva financií a zdravotníctva bol naprognózovaný a teda žiadame vás, aby ste ho schválili. Takto veľmi stručne, omluvám sa, že to je improvizované, bez podkladov, ale naozaj ide teraz o to, aby sme vedeli všetci plynule schváliť rozpočet a nestihla by som ísť na úrad po podklady a vrátiť sa v stanovenom čase, ktorý nám bol povedaný zhruba pred pol hodinou. Takže takto veľmi stručne.